**CAT LADY JÁTÉKSZABÁLY**

Macskásnak lenni egyáltalán nem szégyen – Marie Antoinette, sőt Ernest Hemingway is az volt! Először csak egy cica, aztán megszánsz egy kóbor macskát, utána pedig a neten látsz egy cukipofát. Hipp-hopp, és máris a kis szőrgombolyagok jelentik számodra az életet! Persze ekkor már a lehető legfinomabb falatokkal szeretnéd kényeztetni kedvenceid: a tej helyett először csirke lesz, aztán olyan prémium tonhal-konzerv, amit még magadnak sem engednél meg. Hiába, egy lakásnyi kedvencet nem könnyű etetni és szórakoztatni!

 „A macskák az új zombik”- mondta Tom Vasel [a cicarajongók egyik új kedvencéről, a Cat Lady-ről készült kritikájában](https://www.youtube.com/watch?v=3zyb-GroXtI). És tényleg, az elmúlt években ellepték a polcokat a cuki cicás játékok, amik közül a legtöbb belépő szintű, **könnyed társasjáték**. Nincs ez másképp a Cat Lady-vel sem, amiben **felkészülhetsz a 10-20 év múlva közeledő "macskás nő" életmódra**: gyűjts be minél több cicát, fogadj be kóbor macskákat, etesd őket, és gondoskodj játékokról is - mielőtt még a házadat szedik szét! A 2017-ben megjelent játékért valóssággal megőrültek a macskások ([még dal is született a játékról](https://youtu.be/I8loyierqes)), amit elősegített az, hogy könnyed játékmenetének köszönhetően a **kezdő társasjátékozóknak is szőrbombasztikusan jó választás**.

A Cat Lady mechanikáját tekintve egy **draftolós, szettgyűjtős** játék, leginkább a [Sushi Go!](https://reflexshop.hu/gamewright-sushi-go-tarsasjatek%22%20%5Ct%20%22_blank)-hoz és nagy testvéréhez, a [Sushi Go Party!](https://reflexshop.hu/sushi-go-party-tarsasjatek%22%20%5Ct%20%22_blank)-hoz hasonlít. Az illusztrátor kiléte is a társasjátékok világától kicsit szokatlan, hiszen **a - mellékesen rajzfilmkészítéssel foglalkozó - alkotó-tervező, Josh Wood grafikái díszítik a játékot**. Az illusztrációk tökéletesen visszaadják a cuki cicás tematikát, magára a 'Cat Lady'-re, mint magányos macskás nőre pedig a pasztelles színekkel is utal. A játék komponenseinek minőségére nem lehet kifogásunk: a kártyák, kockák, jelölők strapabíróak, és természetesen jutott hely a dobozban egy macska formájú jelölőnek is. Kifejezetten szimpatikus, hogy **a játék készítői gondoltak a színtévesztőkre is**: minden macskás lap bal felső sarkában szövegesen is jelölik, hogy milyen színű az adott cica.

*A doboz tartalma: 102 játékkártya (macskák, ételek, jelmezek, macskajátékok, macskamenták, elveszett kedvencek, macskariasztók), 13 kóbor macska kártya, 6 győzelmi pont jelölő, 1 macska figura, 60 ételkocka, 1 szabályfüzet.*

A Cat Lady **2-4 fővel játszható**: **2 fővel több a lehetőség a taktikázásra** mind a macskák választásában, mind abban, hogy milyen kártyák felvételét gátoljuk meg a másik játékosnak a macska figurával; **4 főnél véletlenszerűbb** a játék, mivel mire ismét sorra kerülünk, valószínűleg már teljesen más kártyák lesznek elérhetőek ("*nem igaz, hogy már megint nincs tonhal!!")*, viszont annál izgalmasabb a játékmenet.

A játék menete

A játékosok célja, hogy **a lehető legtöbb pontot gyűjtsék össze**. Ehhez főként macskákat gyűjtenek, kóbor macskákat fogadnak be. Fontos, hogy **a befogadott macskákon feltüntetett pont csak akkor jár, ha a macska jóllakott**, ehhez pedig a lap alján feltüntetett ételekkel kell megetetnünk. A játék végén minden meg nem etetett, befogadott macskáért mínusz pont jár.

A játék elején a játékkártyákból képzett fő pakliból 9 kártyát leosztva, a játéktér közepén egy 3x3-as "táblát" hozunk létre. A játékosok **minden körben ebből a táblából húzhatnak fel egy teljes sort vagy egy teljes oszlopot** (kivéve azt a sort/oszlopot, amit a macska figura jelöl). **Ha a felhúzott kártyák közt macska van, az a játékos elé kerül**, és amennyiben sikerül a megetetéséhez szükséges ételt összeszedni, akkor a rajta feltüntetett pontszám az értéke, ha viszont nem sikerül, akkor -2 pont jár a gazdinak. **Étel felhúzásakor az ételnek megfelelő színű kockát veszünk magunkhoz - ezekkel lehet majd megetetni a macskáinkat.** Ezen kívül vannak még **jelmezek** (a legtöbb jelmezzel rendelkező játékos 6 pontot kap a játék végén; akinek egy sincs, az veszít 2 pontot), **macskajátékok** (minél több különböző féle macskajátékot gyűjtesz, annál több pontot kapsz; több ilyen szettért is kaphatsz pontot), **macskamenta** (minél többet szerzel, annál több pontot érnek majd a jóllakott macskáid), **macskariasztó** (amivel mozgatni tudod a macska figurát, így számodra elérhetővé tehetsz egy blokkolt sort/oszlopot, vagy elérhetetlenné tehetsz egyes kártyákat a következő játékos számára) **és elveszett kedvenc kártya** (segítségével kóbor macskát fogadhatsz be, vagy 2 győzelmi pontot szerezhetsz). Ezután az üres helyeket a fő pakliból fel kell tölteni, és **a most felhúzott sort/oszlopot a macska figurával meg kell jelölni, így a soron következő játékos abból már biztosan nem húzhat.**

A játékkártyákon kívül **kóbor macska kártyák** is vannak. Ezekből **a játék elején 3-at fedünk fel**, és ha egy játékos befogad egyet, **nem kerül a helyére másik**. A kóbor macskák általában **különleges képességek birtokában vannak**, amikkel még több pontot tudsz bezsebelni (pl: több pontot érnek a bizonyos színű jóllakott macskáid, stb). Őket **két elveszett kedvenc lap eldobásával lehet megszerezni**, de ugyanúgy csak akkor érvényesül a pontértékük, ha meg vannak etetve.

**A játék akkor ér véget**, ha a fő pakliban már nincs elég kártya ahhoz, hogy a 3x3-as táblát feltöltsék a játékosok. Ekkor következik a **pontösszesítés**. A pontozás során a következőket kell figyelembe venni:

* megetetett macskák (a kártyán feltüntetett értékben),
* meg nem etetett macskák (-2 pont minden macskáért, amit akár részben, akár egészben nem sikerült megetetni),
* étel büntetése (-2 pont a legtöbb, a macskák megetetése után fölöslegesen megmaradt étel tulajdonosának),
* jelmezek (6 pont a legtöbb jelmezzel rendelkező játékosnak, -2 pont annak, akinek nincs jelmeze),
* macskamenta (1 macskamenta = -2 pont, 2-3 macskamenta = minden megetetett macska +1 pontot ér, 4 vagy több macskamenta = minden megetetett macska +2 pontot ér),
* macskajátékok (különböző kártyákból álló szettenként: 1 kártya = 1 pont, 2 kártya = 3 pont, 3 kártya = 5 pont, 4 kártya = 8 pont, 5 kártya = 12 pont)
* győzelmi pont jelölők

Bár a számok most soknak tűnhetnek, valójában szetteket és imádnivaló cicusokat gyűjtünk, majd megetetjük őket. A játékra pár perc alatt akárkit meg lehet tanítani, a parti pedig 15-20 perc alatt le is zajlik, bár az eredeti gyártó 30 percet tüntetett fel a dobozon. Összességében: macskásoknak kötelező, DE! a nem-macskások is imádni fogják.